CELEX: C2005/155/58
Language: lv
Date: 2005-06-25 00:00:00
Title: Lieta T-178/05: Prasība pret Eiropas Kopienu Komisiju, ko Lielbritānijas un Ziemeļīrijas Apvienotā Karaliste iesniedza 2005. gada 5. maijā

25.6.2005   
            
            
               LV
            
            
               Eiropas Savienības Oficiālais Vēstnesis
            
            
               C 155/30
            
         Prasība pret Eiropas Kopienu Komisiju, ko Lielbritānijas un Ziemeļīrijas Apvienotā Karaliste iesniedza 2005. gada 5. maijā
   (Lieta T-178/05)
   (2005/C 155/58)
   tiesvedības valoda — angļu
   Eiropas Kopienu Pirmās instances tiesā 2005. gada 5. maijā izskatīšanai ir iesniegta prasība pret Eiropas Kopienu Komisiju, ko cēla Lielbritānijas un Ziemeļīrijas Apvienotā Karaliste, kuru pārstāv K. Džeksone [C. Jackson], pārstāve, kurai palīdz M. Hoskins [M. Hoskins], barrister.
   Prasītājas prasījumi Pirmās instances tiesai ir šādi:
   
               —
            
            
               apvienot šo prasības pieteikumu vienā tiesvedībā ar Apvienotās Karalistes 2005. gada 11. aprīļa prasības pieteikumu, kurā atbilstoši EKL 230. pantam lūgts atcelt Komisijas 2005. gada 1. februāra vēstulē ietverto atteikumu izskatīt grozījumus valsts sadales plānā;
            
         
               —
            
            
               atcelt Komisijas 2005. gada 12. aprīļa Lēmumu C(2005) 1081 par ierosinātajiem grozījumiem siltumnīcas efektu izraisošo gāzu emisijas kvotu valsts sadales plānā, ko Apvienotā Karaliste paziņoja saskaņā ar Eiropas Parlamenta un Padomes Direktīvu 2003/87/EK; un
            
         
               —
            
            
               piespriest Eiropas Kopienu Komisijai atlīdzināt Apvienotajai Karalistei tiesāšanās izdevumus.
            
         Pamati un galvenie argumenti
   2004. gada 30. aprīlī saskaņā ar Eiropas Parlamenta un Padomes 2003. gada 13. oktobra Direktīvu 2003/87/EK (1), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK, Apvienotā Karaliste paziņoja Komisijai tās valsts sadales pagaidu plānu.
   2004. gada 7. jūlijā Komisija saskaņā ar direktīvas 9. panta 3. punktu attiecībā uz Apvienotās Karalistes iesniegto plānu pieņēma Lēmumu C(2004)2515/4.
   Pabeigusi valsts sadales pagaidu plānā minētās darbības, Apvienotā Karaliste 2004. gada 10. novembrī paziņoja Komisijai savu vēlmi izdarīt grozījumus valsts sadales pagaidu plānā, iekļaujot šī darba rezultātus.
   Apstrīdētajā lēmumā Komisija atzina, ka ierosinātie grozījumi valsts sadales plānā, ko Apvienotā Karaliste Komisijai paziņoja 2004. gada 10. novembrī un kurā grozījumi pēdējoreiz bija veikti 2005. gada 18. februārī, ietverot emisijas kvotu palielināšanu par 19,8 miljoniem tonnu CO2, nebija pieņemami.
   Apvienotā Karaliste uzskata, ka šāds atzinums par nepieņemamību ir kļūdains no tiesiskā viedokļa un ir jāatceļ.
   Apvienotā Karaliste apgalvo, ka apstrīdētais lēmums ir kļūdains no tiesiskā viedokļa šādu iemeslu dēļ:
   
               —
            
            
               ņemot vērā valsts sadales plāna skaidro formulējumu, Komisijai apstrīdētajā lēmumā nebija tiesības uzskatīt Apvienotās Karalistes valsts sadales pagaidu plānu par galīgu;
            
         
               —
            
            
               Komisijai bija pienākums pēc iespējas ātrāk izskatīt Apvienotās Karalistes grozījumus valsts sadales plānā, lai Apvienotā Karaliste varētu ievērot pienākumus, ko tai uzliek direktīva;
            
         
               —
            
            
               Komisijas Lēmums C(2004)2515/4 nevar kavēt vai ierobežot sabiedrības viedokļa ievērošanu, ko paredz direktīvas III pielikuma 9. punkts un 11. panta 1. punkts, un dalībvalstij ir jābūt iespējai ieteikt grozījumus, kas izrādījušies vajadzīgi pēc sabiedriskās apspriešanas;
            
         
               —
            
            
               saskaņā ar Komisijas Lēmuma C(2004)2515/4 3. pantu Apvienotā Karaliste var Komisijai paziņot visus grozījumus, ieskaitot grozījumus, ar kuriem tiek palielināts piešķirto kvotu daudzums.
            
         
      (1)  OV L 275, 25.10.2003., 32. lpp.